Document ID: 31994R1758

ΚΑΝΟΝΙΣΜΟΣ (ΕΚ) αριθ. 1758/94 ΤΗΣ ΕΠΙΤΡΟΠΗΣ της 18ης Ιουλίου 1994 περί των λεπτομερειών χορήγησης ενισχύσεων στο απορκορυφωμένο γάλα που μεταποιείται σε σύνθετες ζωοτροφές για το αποκορυφωμένο γάλα σε σκόνη που προορίζεται για τη διατροφή μόσχων
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΚ) αριθ. 230/94 (2), και ιδίως το άρθρο 10 παράγραφος 3,
Εκτιμώντας:
ότι, σύμφωνα με το άρθρο 4 παράγραφος 1 του κανονισμού (ΕΟΚ) αριθ. 1725/79 της Επιτροπής (3), όπως τροποποιήθηκε τελευταία από τον κανονισμό (ΕΚ) αριθ. 1553/94 (4), η χορήγηση ενίσχυσης για το αποκορυφωμένο γάλα σε σκόνη που μεταποιείται σε σύνθετες ζωοτροφές γίνεται υπό την προϋπόθεση ότι οι ζωοτροφές αυτές περιέχουν τουλάχιστον 2 χιλιόγραμμα αμύλου ή διογκωμένου αμύλου ανά 100 χιλιόγραμμα έτοιμου προϊόντος-
ότι, στην υποσημείωση 2 του παραρτήματος ΙΙ του εν λόγω κανονισμού, ορίζονται οι εργαστηριακές μέθοδοι ανάλυσης που εφαρμόζονται για τον ποσοτικό προσδιορισμό του αμύλου- ότι η εμπειρία έδειξε ότι, σε ορισμένες περιπτώσεις, οι μέθοδοι αυτές είναι ακατάλληλες για την ανίχνευση αμύλου σε τόσο χαμηλά επίπεδα και είναι επομένως αναγκαίο να επιτραπεί στα κράτη μέλη να χρησιμοποιούν εναλλακτικές μεθόδους για την ανάλυση αμύλου-
ότι η Επιτροπή Γάλακτος και Γαλακτοκομικών Προϊόντων δεν διατύπωσε γνώμη στην προθεσμία που όρισε ο πρόεδρος της,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 1725/79 τροποποιείται ως εξής:
1. το παράρτημα του παρόντος κανονισμού προστίθεται ως παράρτημα V-
2. στο παράρτημα ΙΙ, η υποσημείωση 2 αντικαθίσταται από το ακόλουθο κείμενο:
"(2) Η περιεκτικότητα σε άμυλο εξακριβώνεται είτε με ποσοτική εργαστηριακή ανάλυση είτε με τα μέτρα ελέγχου που αναφέρονται στο άρθρο 10 παράγραφος 2 στοιχείο β) και τα οποία πρέπει να συμπληρώνονται με την ποιοτική μέθοδο ανάλυσης που περιγράφεται στο παράρτημα V."
Άρθρο 2
Ο παρών κανονισμός αρχίζει να ισχύει την 1η Σεπτεμβρίου 1994.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 18 Ιουλίου 1994.

Labels: 17
19
6